אלי כהן (פוליטיקאי, 1972)

אלי (אליהו) כהן (נולד ב-3 באוקטובר 1972, כ"ה בתשרי ה'תשל"ג) הוא פוליטיקאי ישראלי המשמש כשר החוץ מטעם מפלגת "הליכוד". שימש כשר הכלכלה והתעשייה, שר המודיעין וכיושב ראש ועדת הרפורמות. הוא רואה חשבון במקצועו, וכיהן בתפקידים בכירים במגזר העסקי.

קורות חיים
אלי כהן נולד וגדל בחולון, בן לדוד ושושנה. את שירותו הצבאי עשה בחיל האוויר והשתחרר בדרגת רס"ן. בתקופת שירותו למד וסיים תואר ראשון בחשבונאות באוניברסיטת תל אביב, תואר ראשון נוסף בהצטיינות בניהול וכלכלה ב ותואר שני במנהל עסקים, במגמת מימון וחשבונאות, באוניברסיטת תל אביב. מאוחר יותר שימש כמרצה באוניברסיטת תל אביב בתחומי הניהול, המימון והחשבונאות.

בשנת 2000, לאחר שחרורו מצה"ל, החל לעבוד כרואה חשבון בחברת BDO זיו האפט, כראש התחום הכלכלי במחלקה המקצועית. בשנת 2003 הצטרף לחברת דירוג האשראי "S&P מעלות".

בשנת 2007 מונה לסמנכ"ל בחברת הכשרת הישוב ולאחר מכן מונה למשנה למנכ״ל. במסגרת תפקידו היה אחראי על ההתנהלות השוטפת של החברות בקבוצה וכיהן כדירקטור בכל החברות בקבוצה.

פעילות פוליטית 
את פעילותו הפוליטית החל בסניף הליכוד בחולון. בשנת 2015, לקראת הבחירות לכנסת העשרים, שובץ במקום השמיני ברשימת כולנו ונבחר מטעמה לכנסת העשרים. בחודש יולי 2015 מונה לעמוד בראש ועדה פרלמנטרית העוסקת בחוקים ייעודיים המועברים אליה מוועדת הכנסת. הוועדה כונתה "ועדת הרפורמות".

כהן נבחר לאחד מ-100 המשפיעים על הכלכלה הישראלית בדירוג השנתי של מגזין TheMarker. ובשנים 2016, 2018 ו-2019 נבחר לאחד מ-100 המשפיעים על הכלכלה הישראלית בדירוג השנתי של העיתון "מעריב".

ב-2018 הוצב במקום ה-76 ברשימת 1000 המשפיעים השנתית של TheMarker.

שר הכלכלה והתעשייה

ב-23 בינואר 2017 מונה לשר הכלכלה והתעשייה.

כהן קידם חתימה של שורת הסכמי סחר חופשיים עם איי פארו, איי הבתולה, מלטה, נאורו, אוקראינה, פנמה וליכטנשטיין.

בחודש פברואר 2018 אושר בכנסת שינוי בחוק התקנים אותה הוביל כהן, ועל פיה התקנים הרשמיים יאומצו כלשונם על בסיס התקינה הבינלאומית ללא התאמות ייחודיות לישראל.

בבחירות לכנסת העשרים ואחת, הוצב כהן במקום השני ברשימת "כולנו" ונבחר לכנסת. לקראת הבחירות לכנסת העשרים ושתיים התאחדה מפלגת "כולנו" עם "הליכוד". כהן הוצב במקום ה-15 ברשימת הליכוד ונבחר לכנסת. בבחירות לכנסת העשרים ושלוש הוצב במקום ה-14 ברשימת הליכוד ובבחירות לכנסת העשרים וארבע הוצב במקום ה-12 ברשימת הליכוד ונבחר לכנסת.

ב-13 במאי 2019 מונה כהן לחבר בקבינט המדיני-ביטחוני.

שר המודיעין

ב-17 במאי 2020, במסגרת ממשלת ישראל השלושים וחמש, מונה כהן לשר המודיעין. במסגרת תפקידו פעל, בין השאר, לחיזוק היחסים עם מדינות אפריקה, ובחודש ינואר 2021 ערך ביקור רשמי בסודאן. יחד עם משלחת שכללה בכירים במשרד המודיעין ובמל"ל, הוא נפגש עם נשיא סודאן עבד אל-פתאח אל-בורהאן, עם שר ההגנה של סודאן יאסין איברהים, ובכירים נוספים. בנוסף, במשרד המודיעין הוקמו חממות טכנולוגיות בפריפריה.

בכנסת ה-24
בכנסת ה-24 כיהן כחבר הכנסת בסיעת הליכוד, שהייתה באופוזיציה. ב-10 באוגוסט 2022 הגיע בפריימריז של הליכוד למקום השני, ושובץ במקום השלישי ברשימה לכנסת.

בכנסת ה-25

שר החוץ
בהשבעת ממשלת ישראל השלושים ושבע מונה כהן לשר החוץ. סוכם כי כהן יכהן בתפקיד עד דצמבר 2023, אז יחליף אותו כ"ץ, ובדצמבר 2025 יתחלפו שוב תפקידיהם של השניים.

בעת כהונתו כשר חוץ נסע כהן לסודאן ונפגש עם הנשיא אל בורהאן על מנת להניח את התשתית להסכם שלום בין המדינות, היה לשר הראשון שביקר באוקראינה מאז פרוץ המלחמה ונפגש עם הנשיא זלנסקי, בתקופתו נפתחו שמי עומאן לטיסות מישראל ונחתם הסכם סחר חופשי מול איחוד האמירויות. כשר חוץ הוא הגיע לטורקמניסטן לפתיחת שגרירות ישראלית שם, ובתקופתו גם נפתחה בישראל שגרירות אזרבייג'ן. באוגוסט 2023 נפגש כהן עם שרת החוץ של לוב, נג'לא אל-מנגוש. הפגישה התקיימה ברומא שבאיטליה, והיא הפגישה הראשונה אי פעם בין שרי החוץ של שתי המדינות. כתוצאה מהפגישה הושעתה השרה.

חיים אישיים 
נשוי לענת, מורה בבית ספר יסודי. לזוג יש בן ושלוש בנות והם מתגוררים בחולון.

קישורים חיצוניים

 
 
 אלי כהן, באתר ערוץ הכנסת

הערות שוליים

חברי הכנסת העשרים
חברי הכנסת העשרים ואחת
חברי הכנסת העשרים ושתיים
חברי הכנסת העשרים ושלוש
חברי הכנסת העשרים וארבע
חברי הכנסת העשרים וחמש
חברי כנסת מטעם כולנו
חברי כנסת מטעם הליכוד
חולון: אישים
דירקטורים ישראלים
רואי חשבון ישראלים
בוגרי הגימנסיה למדעים ולאומנויות ע"ש הרצוג (חולון)
בוגרי האוניברסיטה הפתוחה
בוגרי אוניברסיטת תל אביב
סגל אוניברסיטת תל אביב: ניהול
חיילי חיל האוויר הישראלי
רבי-סרנים בצה"ל
שרי ממשלת ישראל השלושים וארבע
שרי ממשלת ישראל השלושים וחמש
שרי ממשלת ישראל השלושים ושבע
שרי החוץ בממשלות ישראל
חברי הקבינט המדיני-ביטחוני
ישראלים שנולדו ב-1972